AFGØRELSE Nr. 3/98 TRUFFET AF ASSOCIERINGSRÅDET associeringen mellem De Europæiske Fællesskaber og deres medlemsstater på den ene side og Den Tjekkiske Republik på den anden side den 25. november 1998 om fastlæggelse af vilkårene og betingelserne for Den Tjekkiske Republiks deltagelse i fællesskabsprogrammet for små og mellemstore virksomheder (1999/15/EF)

ASSOCIERINGSRÅDET HAR -

under henvisning til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Den Tjekkiske Republik på den anden side (1),

under henvisning til tillægsprotokollen til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Den Tjekkiske Republik på den anden side vedrørende Den Tjekkiske Republiks deltagelse i Fællesskabets programmer (2), særlig artikel 1 og 2, og

ud fra følgende betragtninger:

I henhold til artikel 1 i tillægsprotokollen kan Den Tjekkiske Republik deltage i Fællesskabets rammeprogrammer, særprogrammer, projekter eller andre foranstaltninger, bl.a. vedrørende små og mellemstore virksomheder;

i henhold til artikel 2 i nævnte tillægsprotokol fastlægger associeringsrådet vilkårene og betingelserne for Den Tjekkiske Republiks deltagelse i de i artikel 1 nævnte aktiviteter -

TRUFFET FØLGENDE AFGØRELSE:

Artikel 1

Den Tjekkiske Republik deltager i tredje flerårige program for små og mellemstore virksomheder (SMV'er) i Den Europæiske Union (1997-2000) på de vilkår og betingelser, der er omhandlet i bilag I og II, som udgør en integrerende del af denne afgørelse.

Artikel 2

Denne afgørelse gælder i hele programmets løbetid.

Artikel 3

Denne afgørelse træder i kraft den første dag i måneden efter dens vedtagelse.

Udfærdiget i Bruxelles, den 25. november 1998.

På associeringsrådets vegne

J. KAVAN

Formand

(1) EFT L 360 af 31. 12. 1994, s. 2.

(2) EFT L 317 af 30. 12. 1995, s. 45.

BILAG I

VILKÅR OG BETINGELSER FOR DEN TJEKKISKE REPUBLIKS DELTAGELSE I TREDJE FLERÅRIGE PROGRAM FOR SMÅ OG MELLEMSTORE VIRKSOMHEDER (SMV'ER) I DEN EUROPÆISKE UNION (1997-2000)

1. Den Tjekkiske Republik deltager i alle aktiviteter under tredje flerårige program for små og mellemstore virksomheder (SMV'er) i Den Europæiske Union (1997-2000) (i det følgende benævnt »programmet«), undtagen IBEX-arrangementer, i overensstemmelse med målene, kriterierne, procedurerne og tidsplanerne i Rådets afgørelse 97/15/EF af 9. december 1996 om et tredje flerårigt program for små og mellemstore virksomheder (SMV'er) i Den Europæiske Union (1997-2000) (1), særlig artikel 7, stk. 1, medmindre andet er fastsat i denne afgørelse.

2. Vilkår og betingelser for indgivelse, vurdering og udvælgelse af ansøgninger fra støtteberettigede institutioner, organisationer og enkeltpersoner i Den Tjekkiske Republik er de samme som dem, der finder anvendelse for støtteberettigede institutioner, organisationer og enkeltpersoner i Fællesskabet.

3. Om fornødent vil det for at sikre programmets fællesskabsdimension være nødvendigt, at transnationale projekter og aktiviteter foreslået af Den Tjekkiske Republik omfatter et mindsteantal partnere fra Fællesskabets medlemsstater. Dette mindsteantal fastlægges i forbindelse med programmets gennemførelse, idet der tages hensyn til arten af de forskellige aktiviteter, antallet af partnere i et bestemt projekt og antallet af lande, der deltager i programmet.

4. Den Tjekkiske Republik indbetaler hvert år et bidrag til De Europæiske Fællesskabers almindelige budget til dækning af omkostningerne ved landets deltagelse i programmet (se bilag II). Associeringsudvalget kan i fornødent omfang justere dette bidrag.

5. Fællesskabets medlemsstater og Den Tjekkiske Republik vil inden for rammerne af de eksisterende bestemmelser gøre alt, hvad der står i deres magt, for at fremme den frie bevægelighed og opholdet for personer, der er berettigede i henhold til programmet, og som rejser mellem Den Tjekkiske Republik og Fællesskabets medlemsstater i forbindelse med deltagelse i aktiviteter, som er omfattet af denne afgørelse.

6. Uden at dette berører Kommissionens og Det Europæiske Fællesskabs Revisionsrets ansvar for revision af programmet i overensstemmelse med afgørelsen om tredje flerårige program for små og mellemstore virksomheder (SMV'er) i Den Europæiske Union (1997-2000) (artikel 6), evalueres Den Tjekkiske Republiks deltagelse i programmet løbende på grundlag af et partnerskab mellem Den Tjekkiske Republik og Kommissionen for De Europæiske Fællesskaber. Den Tjekkiske Republik vil forelægge Kommissionen de fornødne rapporter og medvirke ved andre særlige aktiviteter, som Kommissionen tager initiativ til i denne sammenhæng.

7. Uden at dette berører procedurerne i artikel 4 i afgørelsen om tredje flerårige program for små og mellemstore virksomheder (SMV'er) i Den Europæiske Union, vil Den Tjekkiske Republik blive indbudt til koordinationsmøder om alle spørgsmål vedrørende gennemførelsen af denne afgørelse forud for de ordinære møder i programudvalget. Kommissionen vil underrette Den Tjekkiske Republik om resultaterne af disse ordinære møder.

8. Det sprog, der anvendes i forbindelse med ansøgningsprocessen, kontrakter, rapporter, der skal indgives, og andre administrative arrangementer i forbindelse med programmet, skal være et af Fællesskabets officielle sprog.

(1) EFT L 6 af 10. 1. 1997, s. 25.

BILAG II

DEN TJEKKISKE REPUBLIKS FINANSIELLE BIDRAG TIL TREDJE FLERÅRIGE PROGRAM FOR SMÅ OG MELLEMSTORE VIRKSOMHEDER (SMV'er) I DEN EUROPÆISKE UNION (1997-2000)

1. Den Tjekkiske Republiks finansielle bidrag omfatter:

- finansiel støtte fra programmet til tjekkiske organers deltagelse i aktiviteter som defineret i bilag I.1

- supplerende administrative udgifter i tilknytning til Kommissionens styring af programmet, der hidrører fra Den Tjekkiske Republiks deltagelse.

2. For hvert regnskabsår må summen af tilskud og enhver anden økonomisk støtte, som tjekkiske støttemodtagere opnår fra programmet, ikke overstige det bidrag, som Den Tjekkiske Republik indbetaler, efter fradrag af de ekstra administrationsudgifter.

Hvis det bidrag, som Den Tjekkiske Republik har betalt til De Europæiske Fællesskabers almindelige budget, efter fradrag af de ekstra administrationsudgifter viser sig at være større end summen af tilskud og anden økonomisk støtte, som slovakiske støttemodtagere opnår fra programmet, fremfører Kommissionen saldoen til det følgende regnskabsår og trækker beløbet fra det følgende års bidrag. Hvis der ved programmets afslutning henstår en sådan saldo, vil beløbet blive tilbagebetalt til Den Tjekkiske Republik.

3. Den Tjekkiske Republiks årlige bidrag er på 654 626 ECU fra 1998. Af dette beløb dækker 42 826 ECU de supplerende administrationsudgifter i forbindelse med Kommissionens forvaltning af programmet som følge af Den Tjekkiske Republiks deltagelse.

4. Den finansforordning, der finder anvendelse på Det Europæiske Fællesskabs almindelige budget, finder også anvendelse på forvaltningen af bidraget fra Den Tjekkiske Republik.

Ved denne afgørelses ikrafttræden og i begyndelsen af hvert år sender Kommissionen Den Tjekkiske Republik en indkaldelse af midler svarende til landets bidrag til dækningen af udgifterne i henhold til denne afgørelse.

Dette bidrag vil blive udtrykt i ecu og skal indbetales til en af Kommissionens ecu-bankkonti.

Den Tjekkiske Republik indbetaler senest tre måneder efter, at indkaldelsen af midler er afsendt, sit bidrag til dækningen af de årlige udgifter i henhold til denne afgørelse i overensstemmelse med indkaldelsen af midler. Enhver forsinkelse med betalingen af bidraget medfører, at Den Tjekkiske Republik betaler renter af det udestående beløb fra forfaldsdatoen at regne. Rentesatsen svarer til den rente, der anvendes af Den Europæiske Fond for Monetært Samarbejde i den måned, der rummer forfaldsdagen, for operationer i ecu, forhøjet med 1,5 procentpoint.

5. Den Tjekkiske Republik betaler de ekstra administrationsudgifter, der er omhandlet i stk. 3, via sit nationale budget.

6. Af de resterende udgifter ved sin deltagelse i programmet betaler Den Tjekkiske Republik 411 800 ECU fra sit nationale budget.

De resterende 200 000 ECU betales via Den Tjekkiske Republiks årlige Phare-tildeling, jf. dog Phares ordinære programmeringsprocedurer.